XOTA E ÐÒ AKPÀ Ɔ JÍ É | MƆ NǓ GÈGĚ ÐÒ BIBLU XIXA MƐ
Nɛ̌ Biblu ka Sixu Hɛn Gbɛzán Ce Kpɔ́n Te Gbɔn?
Biblu nyí wema ɖé kpowun ǎ. Wěɖexámɛ e gosin Gbɛɖotɔ́ mǐtɔn gɔ́n é wɛ ɖ’emɛ. (2 Timɔtée 3:16) Wɛn e ɖ’emɛ é sixu wà ɖagbe nú mǐ tawun. Nugbǒ ɔ, Biblu ɖɔ: “Mawuxó ɔ ɖò gbɛ̀, bo ɖó hlɔnhlɔn.” (Eblée lɛ 4:12) É ɖó hlɔnhlɔn bo na hɛn gbɛzán mǐtɔn kpɔ́n te ɖò ali taji wè nu: É nɔ xlɛ́ lee mǐ na zán gbɛ̀ gbɔn ayihɔngbe ayihɔngbe é mǐ dìn, bo nɔ d’alɔ mǐ bɔ mǐ na tuùn Mawu kpo akpá e é dó lɛ é kpo.
Hɛn gbɛzán towe kpɔ́n te dìn. Biblu sixu d’alɔ mɛ ɖò tagba mɛɖesunɔ tɔn lɛ mɛ. É ɖè wě ɖagbe lɛ xá mɛ dó nǔ elɔ lɛ wu.
Kancica e è na ɖó xá hagbɛ̌ xwédo tɔn mɛtɔn lɛ kpo mɛ ɖevo lɛ kpo é.
—Efɛzinu lɛ 4:31, 32; 5:22, 25, 28, 33.
Ganjininɔ ɖò ayi kpo agbaza kpo mɛ.
—Ðɛhan 37:8; Nùnywɛxó 17:22.
Walɔ ɖagbe lɛ ɖiɖó.
—1 Kɔlɛntinu lɛ 6:9, 10.
Lee è na mɔ nǔ agbaza tɔn e sín hudo è ɖó lɛ é gbɔn é.
—Nùnywɛxó 10:4; 28:19; Efɛzinu lɛ 4:28. *
Lee wěɖexámɛ Biblu tɔn lɛ xɔ akwɛ sɔ́ é nɔ sù asú kpo asì kpo e nɔ nɔ Azíi é ɖé sín nukúnmɛ. Ði lee é nɔ nyí nú mɛ e wlí alɔ yɔyɔ̌ lɛ é gègě gbɔn é ɔ, ye ɖò tintɛnkpɔn wɛ bo na tuùn jijɔ yeɖée lɛ tɔn bo na nɔ lɛ́ ɖɔ xó ɖó kpɔ́ dó nùjɔnǔ mɛ. Ye jɛ nǔ e ye xà ɖò Biblu mɛ é xwedó jí. Etɛ mɛ é ka tɔ́n kɔ dó? Sunnu ɔ nɔ nyí Vicent, é ɖɔ: “Nǔ e un xà ɖò Biblu mɛ lɛ é d’alɔ mì bɔ un ɖí xwi xá tagba alɔwliwli ce tɔn lɛ kpo wanyiyi kpo. Biblu e mǐ nɔ xwedó é zɔ́n bɔ mǐ nɔ zán gbɛ̀ awǎjijɛnɔ ɖé ɖó kpɔ́.” Asì tɔn Annalou yí xó n’i bo ɖɔ: “Kpɔ́ndéwú e mǐ mɔ ɖò Biblu mɛ lɛ é d’alɔ mǐ tawun. Un ɖó awǎjijɛ dìn, bɔ alɔwliwli mǐtɔn kpo nǔ e gbé mǐ nɔ nya ɖò gbɛmɛ lɛ é kpo nɔ jɛmɛ nú mì.”
Mawu tuùntuùn. Gbɔn vo nú xó e Vicent ɖɔ dó alɔwliwli wu é ɔ, é lɛ́vɔ ɖɔ: “Biblu xixa zɔ́n bɔ un mɔ ɖɔ un sɛkpɔ Jehovah dìn hú ɖ’ayǐ tɔn.” Nǔ e Vicent ɖɔ é tɛɖɛ̌ nǔ taji ɖé jí, é wɛ nyí ɖɔ, Biblu sixu d’alɔ we bɔ a na tuùn Mawu. Nú a wà mɔ̌ ɔ, é nyí wěɖexámɛ tɔn lɛ kɛɖɛ sín vivǐ wɛ a na ɖu ǎ, amɔ̌, a na mɔ ɖɔ emi sixu zun xɔ́ntɔn xá ɛ. Bɔ a na mɔ ɖɔ é na mɔjɛmɛ gègě dó sɔgudo ɖagbeɖagbe ɖé wu, hweɖenu wɛ bɔ a sixu ɖu “gbɛ̀ jɔ gbɛ̀ ɔ” sín vivǐ kaka sɔyi. (1 Timɔtée 6:19) Wema ɖevo ɖebǔ sixu na nǔ enɛ mɛ ǎ.
Enyi a nɔ ba na xà Biblu ɔ bo ka ɖókan d’ewu ɔ, hwi lɔ sixu ɖu lè enɛ lɛ, é wɛ nyí ɖɔ, a na hɛn gbɛzán towe kpɔ́n te dìn, bo lɛ́ tuùn Mawu. É ɖò mɔ̌ có, nùkanbyɔ gègě sixu wá ayi mɛ nú we, hwenu e a na ɖò Biblu ɔ xà wɛ é. Enyi nǔ nyí mɔ̌ hǔn, flín kpɔ́ndéwú ɖagbe axɔsuzɔwatɔ́ Etiopíinu e nɔ gbɛ̀ ɖò xwè 2 000 mɔ̌ ɖíe wá yì é ɖé tɔn. É ɖó nùkanbyɔ gègě dó Biblu wu. Hwenu e è kanbyɔ ɛ ɖɔ é ka mɔ nukúnnú jɛ nǔ e xà wɛ é ɖè é mɛ à jí é ɔ, é ɖɔ: “Enyi mɛɖé ma tinmɛ nú mì ǎ ɔ, nɛ̌ un ka sixu mɔ nǔ jɛ mɛ gbɔn?” * Enɛ gudo ɔ, é yí gbè kpo akpàkpà sɔ́ mɛ kpo bɔ Filipu e nyí ɖokpo ɖò ahwanvu Jezu tɔn nukɔntɔn lɛ mɛ, bo nɔ kplɔ́n Biblu mɛ ganji é d’alɔ ɛ. (Mɛsɛ́dó 8:30, 31, 34) Mɔ̌ ɖokpo ɔ, enyi a ba na mɔ nukúnnú jɛ Biblu mɛ d’eji hǔn, mǐ byɔ we ɖɔ hwi ni sɛ́ nùbyɔbyɔ towe dó ɖò www.jw.org jí alǒ wlan nǔ sɛ́dó adlɛsi e sɛkpɔ we bɔ è slɛ́ dó xójlawema elɔ mɛ é. A sixu lɛ́ sɛkpɔ Kúnnuɖetɔ́ Jehovah Tɔn e yá dó we lɛ é alǒ yì Kpléxɔ Axɔsuɖuto ɔ Tɔn e ɖò xá towe mɛ é ɖé mɛ. Etɛwu a ma ka na jɛ Biblu ɖé xà jí égbé, bo yí gbè nú é xlɛ́ ali we yì gbɛ̀ e nyɔ́ hugǎn é ɖé mɛ ǎ?
Enyi a ɖò kinkanbyɔ hwiɖée wɛ ɖɔ emi ɖó na ɖeji dó Biblu ɔ wu mlɛ́mlɛ́ alǒ gbɔ wɛ à jí hǔn, kɛnklɛn kpɔ́n video klewun e xota tɔn nyí Nɛ̌ Mǐ ka Sixu Wá Gbɔn Bo Tuùn Ðɔ Nǔ E Ðò Biblu Mɛ ɔ Nyí Nugbǒ? é. Nú a na mɔ ɔ, a sixu yì jw.org jí.
^ akpá. 8 Nú a na mɔ wěɖexámɛ Biblu tɔn ɖagbe ɖevo lɛ hǔn, yì tɛn ɛntɛnɛti tɔn mǐtɔn jw.org jí. Kpɔ́n WEMA LƐ glɔ.
^ akpá. 11 Lɛ̌vɔ kpɔ́n xota e ɖò Atɔxwɛ elɔ mɛ bo nyí “Nukúnnúmɔjɛnǔmɛ Agɔ Klewun ɖé Kpowun Wɛ À?” é.